
Intenzív spárgatermesztés beruházásának üzleti elemzése

A spárga Magyarországon nem annyira ismert, de a világ bizonyos részein, főleg Nyugat-Európában nagyon népszerű és kedvelt zöldségnövény. Gazdaságos termesztésének elsődleges oka az, hogy igen korai zöldségféle, így nem igazán akad vetélytársa a piacon. Tudományos kutatások bizonyítják, hogy a benne lévő vitaminok és antioxidánsok miatt jótékony hatása van az emberi szervezetre, segít a betegségek megelőzésében és gyógyításában is. Mindezek ellenére Magyarországon az egy főre jutó fogyasztása igen alacsony (0,1 kg). Ezzel szemben Nyugat-Európában, így Németországban is a tradíciók következtében az éves fogyasztás meghaladhatja a 2 kg-ot.
Vizsgálataim során egy olyan vállalatot elemeztem, mely spárgatermesztési beruházást tervez 2013-ban. Egy spárgaültetvény élettartama a 10-12 évet is meghaladja. Ennek következtében úgy gondolom elengedhetetlen, hogy a tervezés során ne csak a rövid-középtávú tervet készítsem el, hanem mindemellett szem előtt tartsam a hosszú távú célokat is. A hosszú távú tervezés keretében a primer és szekunder adatgyűjtést követően elkészítettem a vállalat stratégiai tervét. A stratégiai elemzések lehetővé teszik az induló vállalkozás számára, hogy a feltárt külső környezet lehetőségeire és veszélyei reagálni tudjon, valamint a belső erősségeit maximálisan kihasználja, a gyengeségeit pedig tudatosan felszámolja, vagy eliminálja.
A stratégia kialakítását követően kiszámítottam a spárgatermesztés 1 ha-ra vonatkoztatott technológiai terveit is 10 éves időtartamra. Elemzéseket folytattam arra vonatkozóan, hogy bizonyos költségtényezők változása miként hat a beruházásra. A változások mennyiben növelik az összköltséget, melynek következtében mennyivel csökken az összjövedelem.
A stratégia és a technológiai terv elkészítését követően beruház gazdasági számításokat végeztem különböző finanszírozási feltételekkel és bevételi adatokkal. A 20 hektáros spárgatermesztési beruházás több mint 147 millió Ft-ba kerülne. Számításaim során azonban nem csak a realista eseteket vizsgáltam, hanem azt is elemeztem, hogy ha az értékesítési ár nő vagy csökken, akkor az hogyan hat a beruházás megtérülésére.
A számításaim ezt mutatják, hogy a beruházás reális esetben 9 év alatt megtérülne a vállalatnak. Ebben az esetben önerő és támogatás mellett a hitelfelvételt is indokoltnak tartom. A végső konklúzióm az, hogy a beruházást a vállalatnak mindenképpen indokolt és érdemes is megvalósítania a 2013-as évben.



